รัฐบาลไทย-ข่าวทำเนียบรัฐบาล-นายกฯ ประชุม ก.น.บ. เห็นชอบผลการพิจารณากลั่นกรองแผนและโครงการของจังหวัด กลุ่มจังหวัด และส่วนราชการ ประจำปีงบฯ 67 ย้ำผู้ว่าฯ ทุกจังหวัดทำงานเชิงรุก ขับเคลื่อนแผนงานโครงการ
วันจันทร์ที่ 27 กุมภาพันธ์ 2566
27/02/2566
นายกฯ ประชุม ก.น.บ. เห็นชอบผลการพิจารณากลั่นกรองแผนและโครงการของจังหวัด กลุ่มจังหวัด และส่วนราชการ ประจําปีงบฯ 67 ย้ําผู้ว่าฯ ทุกจังหวัดทํางานเชิงรุก ขับเคลื่อนแผนงานโครงการ
นายกฯ ประชุม ก.น.บ. เห็นชอบผลการพิจารณากลั่นกรองแผนและโครงการของจังหวัด กลุ่มจังหวัด และส่วนราชการ ประจําปีงบฯ 67 ย้ําผู้ว่าฯ ทุกจังหวัดทํางานเชิงรุก ขับเคลื่อนแผนงานโครงการ ให้บรรลุผลตามเป้าหมายที่กําหนดไว้
วันนี้ (27 ก.พ. 66) เวลา 09.30 น. ณ ตึกภักดีบดินทร์ ทําเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะกรรมการนโยบายการบริหารงานเชิงพื้นที่แบบบูรณาการ (ก.น.บ.) ครั้งที่ 1/2566 ร่วมกับหน่วยงานที่เกี่ยวข้อง โดยมีนายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ นายอาคม เติมพิทยาไพสิฐ รัฐมนตรีว่าการกระทรวงการคลัง นายสินิตย์ เลิศไกร รัฐมนตรีช่วยว่าการกระทรวงพาณิชย์ เข้าร่วมด้วย นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เปิดเผยผลการประชุมสรุป ดังนี้
นายกรัฐมนตรีย้ําคณะกรรมการ ก.น.บ. และทุกหน่วยงานที่เกี่ยวข้องในการให้ความสําคัญกับการบริหารราชการแนวใหม่ ที่มีการวางแผนในการปฏิบัติงานอย่างเป็นระบบประสานสอดคล้องกันทุกหน่วยงาน รวมถึงการบูรณาการงบประมาณทั้งงบประมาณฟังก์ชัน งบประมาณจังหวัด ตลอดจนงบประมาณอื่น ๆ ตามนโยบายที่ได้จัดสรรลงไปในพื้นที่ จึงขอให้ทุกฝ่ายช่วยกันเผยแพร่สร้างการรับรู้ให้สังคมและประชาชนได้รับทราบถึงการทํางานและประโยชน์ที่ได้รับจากการดําเนินงานนโยบายและการปฏิบัติดังกล่าวอย่างทั่วถึง เพื่อให้เกิดความเข้าใจที่ถูกต้องและพร้อมร่วมมือกันขับเคลื่อนพัฒนาประเทศต่อไป
นายกรัฐมนตรียังเน้นย้ําถึงการจัดทําแผนงานโครงการต่าง ๆ ของจังหวัดและกลุ่มจังหวัดต้องมีการกลั่นกรองจากพื้นที่และให้ตรงกับความต้องการของพื้นที่และท้องถิ่น รวมทั้งดําเนินการให้สอดคล้องกับงบประมาณที่มีอยู่อย่างจํากัดให้คุ้มค่า เกิดประโยชน์สูงสุด โปร่งใส เป็นธรรม ตรวจสอบได้ และมีประสิทธิภาพ ขณะเดียวกันในเรื่องของการท่องเที่ยวต้องทําให้เกิดการเชื่อมโยงเมืองหลักและเมืองรอง รวมไปถึงการให้ความรู้และพัฒนาทักษะอาชีพให้กับคนในพื้นที่ โดยเฉพาะกลุ่มบุคคลที่ไม่ได้เรียนจบหรือผ่านสถาบันการศึกษาในระดับปริญญา แต่เป็นผู้ที่มีความรู้ความสารถและเชี่ยวชาญทางด้านเทคโนโลยีและดิจิทัลต่าง ๆ ต้องพัฒนาสร้างอาชีพให้กับบุคคลเหล่านี้ให้มีอาชีพที่มั่นคง และมีรายได้เลี้ยงดูตนเองและครอบครัวด้วยเพื่อเป็นกําลังสําคัญในการพัฒนาประเทศ ซึ่งเป็นไปตามนโยบายของรัฐบาลในเรื่องการเร่งพัฒนาทรัพยากรมนุษย์หรือกําลังคนในประเทศ เพื่อให้ทันกับสถานการณ์และรองรับการพัฒนาประเทศในอนาคต
นอกจากนี้ นายกรัฐมนตรีให้ความสําคัญกับการพัฒนาพื้นที่โดยการจัดทําแผนงานโครงการต้องตรงกับความต้องการของพื้นที่และศักยภาพของแต่ละพื้นที่ โดยกําชับผู้ว่าราชการจังหวัดทุกจังหวัดให้ทําหน้าที่ของตนเองให้ดีที่สุด เกิดความทั่วถึง เป็นธรรม และทํางานเชิงรุกในการขับเคลื่อนแผนงานโครงการต่าง ๆ ให้บรรลุผลตามเป้าหมายที่กําหนดไว้ มีประสิทธิภาพ โปร่งใส ตรวจสอบได้ มีการบูรณาการร่วมกับหน่วยงานที่เกี่ยวข้อง และใช้จ่ายงบประมาณเป็นไปอย่างคุ้มค่า เหมาะสมตามความจําเป็นเร่งด่วน รวมทั้งขอให้ฝ่ายเลขานุการ สํานักงบประมาณ จังหวัดและกลุ่มจังหวัด มีการติดตามความก้าวหน้าในการดําเนินแผนงานโครงการต่าง ๆ อย่างต่อเนื่องใกล้ชิด เพื่อปรับปรุงแก้ไขการทํางานอย่างตรงจุดและสอดคล้องกับสถานการณ์ที่เกิดขึ้น พร้อมย้ําว่า ทุกภาคและทุกจังหวัดมีศักยภาพของตนเองอยู่แล้ว ดังนั้นต้องพัฒนาให้สอดคล้องกับศักยภาพของแต่ละพื้นที่ รวมถึงการให้ความสําคัญในการพัฒนาเศรษฐกิจฐานรากของประเทศ และทําให้เกิดการเชื่อมโยงติดต่อกันระหว่างกันของคนในแต่ละพื้นที่และแต่ละจังหวัดให้มากขึ้น ผ่านกิจกรรมต่าง ๆ เพื่อให้เกิดพลวัตการขับเคลื่อนเศรษฐกิจในระดับพื้นที่ อันจะส่งดีต่อเศรษฐกิจโดยรวมของประเทศด้วย
สําหรับที่ประชุมได้มีการพิจารณาและเห็นชอบในประเด็นสําคัญ ดังนี้
1. ผลการพิจารณากลั่นกรองแผนและโครงการของจังหวัด กลุ่มจังหวัด และส่วนราชการ ประจําปีงบประมาณ พ.ศ. 2567 ประกอบด้วย (1) แผนพัฒนาจังหวัดและกลุ่มจังหวัด พ.ศ. 2566 – 2570 ฉบับทบทวน ประจําปีงบประมาณ พ.ศ. 2567 (2) แผนปฏิบัติราชการประจําปีงบประมาณ พ.ศ. 2567 ของจังหวัดและกลุ่มจังหวัด จํานวนรวม 1,747 โครงการ 41,903.4617 ล้านบาท โดยเป็นงบประมาณที่เห็นควรสนับสนุนในกรอบวงเงิน จํานวน 1,346 โครงการ 29,314.5109 ล้านบาท และงบประมาณที่เห็นควรสนับสนุนเกินกรอบวงเงิน จํานวน 401 โครงการ 12,588.9508 ล้านบาท และ (3) ข้อเสนอโครงการของส่วนราชการ ประจําปีงบประมาณ พ.ศ. 2567 ที่สอดคล้องกับเป้าหมายและแนวทางการพัฒนาภาค จํานวน 364 โครงการ โดยให้สํานักงบประมาณให้ความสําคัญและพิจารณาสนับสนุนงบประมาณต่อไป
2. นโยบาย หลักเกณฑ์ และวิธีการจัดทําเป้าหมายและทิศทางการพัฒนาจังหวัดและกลุ่มจังหวัด และการจัดทําแผนและโครงการของจังหวัด กลุ่มจังหวัด และส่วนราชการ ประจําปีงบประมาณ พ.ศ. 2568 – 2570 ประกอบด้วย (1) นโยบาย หลักเกณฑ์และวิธีการจัดทําเป้าหมายการพัฒนาจังหวัด 20 ปี (2) หลักเกณฑ์และวิธีการจัดทําวัตถุประสงค์และทิศทางการพัฒนาในอนาคตของกลุ่มจังหวัด (3) นโยบาย หลักเกณฑ์ วิธีการจัดทําแผนพัฒนาจังหวัด และแผนพัฒนากลุ่มจังหวัด พ.ศ. 2566 – 2570 ฉบับทบทวน ประจําปีงบประมาณ พ.ศ. 2568 – 2570 (4) หลักเกณฑ์การจัดทําแผนปฏิบัติราชการประจําปีของจังหวัดและกลุ่มจังหวัด ประจําปีงบประมาณ พ.ศ. 2568 – 2570 (5) แนวทางการกําหนดกรอบการจัดสรรงบประมาณ ประจําปีงบประมาณ พ.ศ. 2568 – 2570 (6) หลักเกณฑ์การปรับปรุงแผนปฏิบัติราชการประจําปี และการเปลี่ยนแปลงโครงการของจังหวัดและกลุ่มจังหวัด ประจําปีงบประมาณ พ.ศ. 2567 – 2570 (7) การจัดทําร่างประกาศคณะกรรมการนโยบายการบริหารงานเชิงพื้นที่แบบบูรณาการ (ก.น.บ.) รวม 3 เรื่อง (8) แนวทางการดําเนินการของส่วนราชการตามพระราชกฤษฎีกาว่าด้วยการบริหารงานเชิงพื้นที่แบบบูรณาการ พ.ศ. 2565 (9) หลักเกณฑ์และวิธีการจัดทําข้อเสนอโครงการของส่วนราชการที่สอดคล้องกับเป้าหมายและแนวทางการพัฒนาภาค พ.ศ. 2566 – 2570 ประจําปีงบประมาณ พ.ศ. 2568 – 2570 และ (10) ปฏิทินการดําเนินงานภายใต้กลไก ก.น.บ. ในปีงบประมาณ พ.ศ. 2566 – 2567
3. การเปลี่ยนแปลงโครงการใหม่ของจังหวัดและกลุ่มจังหวัด ประจําปีงบประมาณ พ.ศ. 2566 จํานวน 24 โครงการ 246,093,961.27 บาท
“นายกรัฐมนตรีได้มีข้อสั่งการให้ผู้ที่เกี่ยวข้องไปดําเนินการ (1) ให้ความสําคัญกับการดําเนินการขับเคลื่อนการพัฒนาของจังหวัดและกลุ่มจังหวัดที่มีความสอดคล้องกับนโยบายรัฐบาล โดยมุ่งเน้นให้ทุกภาคส่วนดําเนินงานเชิงรุกให้มากขึ้น และร่วมกันขับเคลื่อนแผนงานโครงการให้บรรลุเป้าหมาย โดยการดําเนินงานต้องมีประสิทธิภาพ โปร่งใส ตรวจสอบได้ (2) มีการบูรณาการแผนฯ ต่าง ๆ ที่เกี่ยวข้อง เพื่อให้การใช้จ่ายงบประมาณเกิดความคุ้มค่าและเหมาะสมตามความจําเป็น (3) ให้ความสําคัญกับการติดตามประเมินผลการดําเนินงานในระยะที่ผ่านมา เพื่อประเมินผลสัมฤทธิ์ที่เป็นรูปธรรม และ (4) สื่อสารเกี่ยวกับการดําเนินงานพัฒนาให้ทุกภาคส่วนและประชาชนได้รับรู้และสร้างความเข้าใจร่วมกัน” นายอนุชา กล่าว
-------------------------